S-971/2013

Mál þetta, sem þingfest var 18. desember sl. og dómtekið 27. febrúar sl., var höfðað með ákæru lögreglustjórans á Suðurnesjum, dagsettri 11. nóvember 2013, á hendur K-kvk-þgf H-kvk-þgf J-kvk-þgf, kt. 000000-0000, Hvannhólma 20, Kópavogi,

„fyrir hótanir í garð X, kt. 000000-0000, sem voru til þess fallnar að veggja hjá honum ótta um líf, heilbrigði og velferð sína, með því að hafa á tímabilinu 6. til 8. maí 2012 á og við heimili X að [...], hótað X eftirfarandi:

1. „Þú verður rotaður einhvern daginn af mínu fólki“.

2. „Þér verður gefinn á kjaftinn og þá hlærðu ekki meira“.

3. „Þú verður kýldur svo þú mundir eftir því“.

4. „Helvítið þitt, þú verður drepinn, þú verður drepinn. Þú ert geðveikur, ég ætla að drepa þig, drepa þig helvítið þitt, ég kem með hníf og drep þig“.

Telst háttsemi þessi varða við 233. gr. almennra hegningarlaga nr. 19/1940, sbr. 125. gr. laga nr. 82/1998.

Þess er krafist að ákærða verði dæmd til refsingar og til greiðslu alls sakarkostnaðar.“

Ákærða kom fyrir dóminn við þingfestingu málsins og neitaði sök. Aðalmeðferð fór fram þann 27. febrúar sl. Óskaði sækjandi breytingar á ákærunni þannig að ákæruliður verði þannig: „Helvítið þitt, þú verður drepinn, þú verður drepinn. Þú ert geðveikur.“

Ákærða neitaði sök við þingfestingu málsins. Við upphaf aðalmeðferðar játaði ákærða að hafa sagt þær setningar sem ákært er fyrir en þær hafi hún tautað við sjálfa sig inni í íbúð sinni og ekki beint orðum sínum að ákærða. Var málið dómtekið að málflutningi loknum. Krafðist ákærða sýknu en til vara vægustu refsingar sem lög leyfa.

Málsatvik.

Upphaf máls þessa er að brotaþoli kom á lögreglustöð og lagði fram kæru á hendur ákærðu. Kvaðst brotaþoli vera eigandi efri hæðar að [...] en ákærða leigja íbúð á neðri hæðinni. Lagði ákærði fram hjá lögreglu upptökur af meintum hótunum. Samkvæmt gögnum málsins hefur verið mikill ágreiningur milli aðila í nokkurn tíma og þann 19. júní 2012 staðfesti Héraðsdómur Reykjaness nálgunarbann er lögreglustjóri hafði ákvarðað 13. júní s.á. þar sem ákærðu var gert að sæta nálgunarbanni til 13. september 2012, þannig að henni var bannað að heimsækja, eða setja sig með nokkrum hætti í samband við brotaþola.

Skýrslur fyrir dómi.

Ákærða kom fyrir dóminn og játaði að hafa viðhaft þær setningar sem ákært er fyrir en kvaðst hafa tautað þær fyrir munni sér inni í íbúð sinni og ekki beint þeim að ákærða. Þá hafi ákærði sennilega legið á hleri þegar hún var innt eftir því sem fram kemur á upptökunum og þannig náð upptökunum. Hún hafi aldrei ætlað ákærða að heyra það sem hún sagði og neitaði því að hafa ætlað að valda honum ótta með orðum sínum.

Vitnið X kom fyrir dóminn og lýsti því svo að þegar hann keypti íbúðina að [...], hafi ákærða búið á neðri hæðinni. Samskipti þeirra hafi í upphafi verið góð og ákærða komið í kaffi til sín og þau rætt saman. Brotaþoli kvað þvottahús vera sameiginlegt með íbúðunum tveimur á neðri hæð hússins og til að fara í það þurfi brotaþoli að ganga niður stiga í sameign og þaðan inn í þvottahúsið en brotaþoli eigi 62% af sameign hússins. Brotaþoli hafi síðan þurft í framkvæmdir á lóðinni og komið með efni til þess. Eigandi neðri hæðar hafi verið samþykkur þessum framkvæmdum þar sem þær snertu hans eignarhluta líka. Brotaþoli hafði sett lagnaefni vegna þessara framkvæmda í geymslu undir tröppum sem tilheyrðu neðri hæðinni. Kvaðst brotaþoli hafa látið ákærðu vita af þessum væntanlegu framkvæmdum. Nokkru síðar hafi ákærða komið og krafið hann um leigu fyrir afnot af geymslunni og hærri greiðslu vegna hækkandi hitakostnaðar. Brotaþoli hafi neitað því. Ákærða hafi þá heimtað að hann tæki efnið úr geymslunni sem brotaþoli hafi gert og sett efnið inn í þvottahúsið. Ákærða krafðist þess að hann fjarlægði efnið úr þvottahúsinu sem brotaþoli hafi gert. Í framhaldi hafi ákærða byrjað að meina ákærða för um sameign hússins og inn í þvottahúsið. Ef ákærði fór um sameignina, hafi ákærða öskrað á ákærða og eftir að brotaþoli hóf vinnu utandyra á lóðinni eða við húsið hafi ákærða öskrað á ákærða ýmist úti, út um glugga á íbúð hennar eða í sameigninni. Þegar komið var fram í maí, hafi brotaþoli verið orðinn þreyttur á þessu og farið með hluta af hótunum til lögreglu. Þá hafi ákærða einnig framið eignaspjöll og í tilefni af því hafi lögreglan komið heim til þeirra. Ákærða hafi veist að lögreglunni og hent þeim út í orðsins fyllstu merkingu. Tvisvar eftir þetta hafi brotaþoli farið niður í sameign og ákærða hellt sér yfir hann. Í seinna skiptið hafi ákærða snúið sér við og kvaðst ætla inn í íbúð sína til að sækja hníf til að drepa brotaþola. Brotaþoli kvaðst hafa tekið þá ákvörðun í upphafi að svara ákærðu ekki þar sem hún hafi greinilega átt erfitt og hann metið ástandið þannig að best væri að þegja. Brotaþoli hafi því tekið á það ráð að taka upp atlögu ákærðu að sér og haft símann í ól um hálsinn þannig að vel hafi sést þegar hann var með hann stilltan á upptöku. Í tvo mánuði hafi brotaþoli ekki komist inn í sitt þvottahús vegna árása ákærðu. Ákærða hafi flutt í burtu í byrjun júlí 2012.

Ákæruliðir 1-2 voru bornir undir brotaþola. Kvað hann í það skipti hafa verið úti að vinna uppi í stiga að mála bílskúrsvegg. Ákærða hafi áður verið búin að ausa yfir brotaþola svívirðingum og hann því verið með símann á upptöku er ákærða kom þar gangandi og öskraði að honum. Ákærða hafi komið gangandi að á gangstétt sem liggi á milli húsanna. Brotaþoli kvaðst hafa orðið fyrir dálitlu áfalli þar sem hann hafi gert sér far um að hafa gott samband við nágranna sína. Brotaþoli taldi nokkuð víst að ákærða myndi fyrr eða síðar láta verða af hótunum sínum.

Brotaþoli mundi ekki hvar ákærða var stödd þegar liður 3, samkvæmt ákæru átti sér stað en allar upptökur hafi verið í sameigninni eða úti í garði. Brotaþoli kvaðst hafa tekið þessar hótanir alvarlega. Brotaþoli hafi horft á ákærðu í öllum tilvikum og ekki vafi í hans huga að orðunum hafi verið beint til sín.

Ákæruliður 4 var borinn undir brotaþola. Lýsti hann því svo að hann hafi verið í þvottahúsinu þegar ákærða kom þar og öskraði að sér. Þá hafi hún sagst ætla að sækja hníf og snúið sér við og farið inn í íbúð sína. Brotaþoli hafi ekki ætlað að láta á það reyna heldur hafi flýtt sér upp til sín og læst að sér. Brotaþoli kvaðst vera sannfærður um að ákærða hafi farið inn til að sækja hníf en hann farið inn til sín áður en á það reyndi. Brotaþoli kvaðst hafa óttast um líf sitt og limi og að ákærða myndi láta á verða af hótunum sínum. Brotaþoli kvað ákærðu hafa verið mjög nærri sér þegar hún lét þessi orð falla og verið í seilingarfjarlægð nema þegar hún sneri við og ætlaði að sækja hnífinn. Brotaþoli kvaðst hafa hætt að fara í þvottahúsið eftir þetta.

Brotaþoli kvaðst hafa verið að setja í þvottavél í umrætt sinn en kvaðst kannast við að hafa sett hjólbarða sem hann átti inn í þvottahúsið og ákærða hafi flutt þá út úr því en ákærði gæti hafa verið að ljúka því að setja þá aftur inn í þvottahúsið þegar ákærða kom að honum. Aðspurður um hjólbarðana kvað ákærði dekkin hafa verið vel pökkuð inn í plast og engan óþrifnað hafa stafað frá þeim.

Forsendur og niðurstöður.

Hljóðupptökur vegna ákæruliðanna voru spilaðar í dóminum og fór ekki á milli mála að ákærða öskraði af öllum kröftum. Verður sá framburður ákærðu um að hún hafi tautað umrædd ummæli inni í íbúð sinni virtur að vettugi. Framburður brotaþola var fyrir dóminum skýr og í samræmi við framburð hans fyrir lögreglu. Þá staðfesta hljóðupptökurnar framburð brotaþola svo og að ákærða segist ætla að sækja hníf. Telur dómurinn framburð brotaþola um að ummælunum hafi verið beint að sér og þau valdið honum ótta um líf sitt og heilsu, trúverðugan enda í fullu samræmi við hljóðupptökurnar.

Í 233. gr. almennra hegningarlaga segir að hver, sem hefur í frammi hótun um að fremja refsiverðan verknað, og hótunin er til þess fallin að vekja hjá öðrum manni ótta um líf, heilbrigði eða velferð sína, eða annarra, þá varði það sektum eða fangelsi allt að tveimur árum. Samkvæmt 1. tl. 1. mgr. 242. gr. laganna sæta slík mál ákæru. Í 18. gr. laganna segir að verknaður, sem refsing er lögð við í lögum þessum, sé ekki saknæmur, nema hann sé unninn af ásetningi eða gáleysi. Fyrir gáleysisbrot skuli aðeins refsa, að sérstök heimild sé til þess í lögum.

Dómurinn metur framburð ákærðu þannig að virða ber hann að vettugi og útilokað sé að slík ummæli hafi verið sögð af gáleysi eins og hún ýjar að. Brotaþoli lýsti því svo fyrir dóminum að hann hafi óttast að ákærða léti verða af hótunum sínum, fyrr eða síðar. Þegar síðasta atvikið hafi átt sér stað hafi hann hlaupið upp í íbúð sína og læst að sér þegar ákærða hljóp inn í íbúð sína í þeim tilgangi að sækja hníf til að láta verða af hótunum sínum. Verður þeirri málsástæðu ákærðu um að brotaþoli hafi beitt tálbeitu hafnað. Telur dómurinn að þegar allt er virt í samhengi, hafi ákærða gerst sek um þá háttsemi sem henni er gefin að sök í ákæru. Eru skilyrðum 233. gr. almennra hegningarlaga því uppfyllt. Verður ákærða sakfelld fyrir þá háttsemi sem lýst er í ákæru og henni gerð refsing fyrir.

Samkvæmt sakavottorði sem liggur fyrir í málinu var ákærða dæmd í þrjátíu daga fangelsi, skilorðsbundið til tveggja ára fyrir brot gegn valdstjórninni þann 13. febrúar 2008. Verður litið til þess við ákvörðun refsingar nú. Er refsing ákærðu hæfilega ákveðin fangelsi í þrjátíu daga. Með hliðasjón af aldri ákærðu og þess að langt er um liðið frá því atvik áttu sér stað, telur dómurinn rétt að skilorðsbinda refsinguna þannig að hún falli niður að liðnum tveimur árum, haldi ákærða almennt skilorð 57. gr. almennra hegningarlaga nr. 19/1940.

Að þessum málalokum virtum ber að dæma ákærðu til greiðslu alls sakarkostnaðar, sem er málsvarnarlaun verjanda ákærðu, U-kk-ef S-kk-ef B-kk-ef hdl., sem eru hæfilega ákveðin 188.250 krónur að meðtöldum virðisaukaskatti.

Á-kvk-nf G-kvk-nf héraðsdómari kveður upp dóm þennan.

Dómsorð.

Ákærða, K-kvk-nf H-kvk-nf J-kvk-nf, sæti fangelsi í þrjátíu daga, en fresta skal fullnustu refsingarinnar og skal hún niður falla að liðnum tveimur árum, haldi ákærða almennt skilorð 57. gr. almennra hegningarlaga nr. 19/1940.

Ákærða greiði allan sakarkostnaðar, þar með talin málsvarnarlaun skipaðs verjanda síns, U-kk-ef S-kk-ef B-kk-ef hdl., 188.250 krónur að meðtöldum virðisaukaskatti.

Á-kvk-nf G-kvk-nf